Organisasjonsutvikling i FO fram mot landsmøtet 2019

Plan for sammenslåing av fylkesavdelinger

**Fra mange av de fylkesavdelingene som er foreslått sammenslått som følge av forslaget til ny organisasjonsstruktur i FO, er det kommet forespørsel om en «kokebok» som kan være til hjelp i denne prosessen. Med dette presenteres et slikt forslag. Vi regner med at vi kan diskutere denne planen grundig på fylkesavdelingskonferansen den første uka i april, men det er ingen grunn til å vente på dette for å komme i gang med arbeidet i avdelingene**

Forslaget forutsetter selvsagt at landsmøtet 2019 går inn for den nye organisasjonsstrukturen og overgang fra 19 til 11 fylkesavdelinger. Alle vedtak som ligger innebygget i denne fremstillingen vil ha dette som forutsetning. Dersom landsmøtet skulle få et annet resultat, vil de planlagte tiltakene bli uaktuelle.

Vi har valgt å la framstillingen tar utgangspunkt i at avdelingene slås sammen fra 1. januar 2020. Dette er det definitivt enkleste tidspunktet å planlegge ut fra i forhold til utbetaling av tilskudd, budsjettering og regnskap. Utbetalingen av fylkesavdelingstilskudd vil dermed kunne foregå etter ny modell fra 1. januar 2020, uten at det må foretas noen avregning i løpet av året.

Det også en forutsetning, eller i alle fall en stor fordel, om sammenslåingen foregår samtidig i alle avdelingene som er berørt.

Det legges derfor opp til et løp hvor den nye avdelingen ledes av et interim-styre fra 1. januar 2020 og fram til formalisering av sammenslåingen foretas på stiftelsesårsmøter i de nye avdelingene i februar/mars 2020.

**SKRITT 1: Felles styremøte**

Et naturlig første skritt vil være å avholde et felles styremøte i avdelingene som skal slå seg sammen.

Her bør hovedinnholdet være å bli kjent med arbeidet i de respektive avdelingene, finne fram til likheter og forskjeller, avdekke like eller ulike prioriteringer. Det normale årshjulet for hver avdeling bør sammenliknes. Budsjett og økonomiske prioriteringer i hver avdeling bør gås gjennom og sammenliknes.

Møtet bør enes om å nedsette en Ad-hoc gruppe for videre arbeid. Denne gruppa bør i utgangspunktet ha like mange medlemmer fra hver av de berørte avdelingene, men den bør ikke være for stor. I Trøndelag besto denne av de to fylkeslederne og de to fylkessekretærene. Viken har hatt en gruppe som har bestått av de tre fylkeslederne + to fritidstillitsvalgte fra hver avdeling.

**SKRITT 2: Arbeid i Ad-hoc-gruppa**

Denne gruppa har som målsetning å legge fram hovedprinsippene for den sammenslåtte avdelingen. De bør diskutere og fremme forslag på en rekke områder

* Antall kontorer
* Antall frikjøp

I arbeidet med ny ordning for tilskudd til avdelingene har vi lagt vekt på at ingen av de nye avdelingene skal komme vesentlig dårligere ut økonomisk enn før sammenslåingene. I utgangspunktet vil derfor antallet avdelingskontorer og antallet frikjøp kunne videreføres. Vi antar at dette vil være den naturlige løsningen for de fleste. Den nye organisasjonsmodellen forutsetter minimum to (for Viken tre) sentralt finansierte frikjøp + lokalt finansiert frikjøp av fylkesleder.

* Overordna budsjettføringer (for eksempel antall representantskapsmøter i året)

De fleste av dagens avdelinger opererer med to representantskapsmøter pr. år (som er det minimum som er gitt av vedtektene), men i de siste tilgjengelige rapportene vi har, går det fram at seks avdelinger har hyppigere møter. Dette er den typen overordnede føringer det er lurt å diskutere og komme med forslag om i ad-hoc gruppa.

* Forslag til hvordan stiftelsesårsmøtet i den nye avdeling skal settes sammen

De nye avdelingene vil formelt stiftes på et stiftelsesårsmøte som planlegges avholdt i februar/mars 2020. De «gamle» avdelingene har ulike modeller for hvordan representantskapene (og dermed årsmøtene) er sammensatt. Når to (eller i Vikens tilfelle tre) avdelinger skal samles, er det viktig at det er avklart hvordan stiftelsesårsmøtet skal settes sammen. Siden det er to (tre) likestilte organisasjonsledd som skal fusjonere, anbefales det at det møter like mange delegater fra hver av de «gamle» avdelingene på stiftelsesårsmøtet.

* Forslag til sammensetning av representantskapet i den nye avdelingen

Stiftelsesårsmøtet skal vedta hvordan representantskapet i den nye avdelingen skal settes sammen. Representantskapet skal bestå av valgte representanter for klubber, styret i fylkesavdelingen, ledere for fylkesavdelingenes utvalg og representanter fra FO-Studentene. De ulike avdelingene har i dag en nøkkel som tildeler klubbene representanter etter antall medlemmer, men hvordan denne nøkkelen ser ut varierer fra avdeling til avdeling. Målsetningen må være å finne en fin balanse mellom geografiske hensyn og representasjon basert på antall medlemmer.

* Forslag til styresammensetning og AU for den nye avdelingen

Vedtektene sier at styret i fylkesavdelingen skal bestå av leder, nestleder(e), fylkessekretær, kasserer og minst fem styremedlemmer, altså minst 9 medlemmer. I tillegg møter landsstyrerepresentanten med fulle rettigheter, samt to representanter fra FO-Studentene (hvorav en med fulle rettigheter). Styret skal sammensettes slik at ingen seksjon har flertall alene.

Arbeidsutvalget består ifølge vedtektene normalt av leder, nestleder og fylkessekretær.

For den første årsmøteperioden etter fusjonen synes det fornuftig at henholdsvis leder og nestleder kommer fra hver sin «gamle» avdeling. Det synes også fornuftig at Arbeidsutvalget har like mange medlemmer fra hver av de «gamle» avdelingene. Dette kan eventuelt gis som en føring til valgkomiteen.

Det er mange ulike hensyn som skal tas i sammensetningen av fylkesavdelingsstyre. Ved siden av profesjonsbalanse og kjønnsbalanse er det kanskje også lurt å se til arbeidsfelt/tariffområder. Derfor er det nok lurt å ikke være for rigid når det gjelder føringer til valgkomiteen på hvor mange styremedlemmer som skal komme fra hver av de «gamle» avdelingene.

* Forslag til utvalgsstruktur for den nye avdelingen

Ved siden av kontrollkomite og valgkomite er et profesjonsfaglig utvalg det eneste organet fylkesavdelingen er pålagt å ha i følge vedtektene. Det kan velges profesjonsfaglige utvalg for hver seksjon, eller et felles profesjonsfaglig utvalg. Dessuten står fylkesavdelingene i følge vedtektene fritt til å opprette ulike rådgivende utvalg.

Ad hoc-gruppa må diskutere alle de overnevnte punktene og lage en innstilling som sendes over til styrene i de to (tre) fylkesavdelingene. Det må være en målsetning at Ad hoc-gruppa leverer en enhetlig innstilling

**SKRITT 3: Styremøter i avdelingene**

På styremøter i hver av avdelingene må styret i hver avdeling innstille på forslagene fra Ad-hoc-gruppa.

Det vil være en fordel om disse to (tre) styremøtene holdes samtidig og på samme sted, dersom det dukker opp uenigheter eller behov for avklaringer i forhold til Ad-hoc-gruppas innstillinger.

De to styrene innkaller deretter til hvert sitt ekstraordinære årsmøte. Husk vedtektenes frist om tre ukers varsel.

**SKRITT 4: Ekstraordinære årsmøter**

Siden vedtaket om ny organisasjonsstruktur først fattes på landsmøtet i november, er det umiddelbart logisk at de ekstraordinære årsmøtene avholdes etter landsmøtet (dvs i desember 2019). Noen av avdelingene har allerede en tradisjon for å avholde representantskapsmøter («budsjettmøter») i desember, og kan knytte det ekstraordinære årsmøtet til dette. For de av avdelingene som skal slå seg sammen som har store utfordringer når det gjelder reisevei etc. kan dette imidlertid være vanskelig å gjennomføre.

Det er derfor ikke noe i veien for at de ekstraordinære årsmøtene avholdes før landsmøtet, dersom vedtakene fattes under forutsetning av at landsmøtet vedtar den nye organisasjonsstrukturen. Et mulig tidspunkt for slike ekstraordinære årsmøter kan være i forlengelsen av fylkesavdelingenes ordinære representantskapsmøter høsten 2019.

Uansett når de avholdes bør de ekstraordinære årsmøtene:

* Fatte vedtak på forslagene fra Ad-hoc-gruppa.
* Velge avdelingenes representanter til stiftelsesårsmøtet
* Velge representanter til felles valgkomite som kan forberede valgene på årsmøtet 2020. Ett naturlig forslag er en representant fra hver seksjon fra hver avdeling.
* Velge representanter til et interim-styre som skal sørge for å forberede årsmøtet i 2020 og sikre normal drift i fylkesavdelingen fra 01.01.2020 fram til årsmøtet. Et forslag til representanter i interim-styre kan være fylkesleder og fylkessekretær i hver avdeling.
* Overføre de økonomiske fullmaktene til den nye fylkesavdelingen. Dette er viktig for å få på plass de formalitetene vis a vis banken/Brønnøysund som skal til for å sikre en sømløs overgang ved årsskiftet 2019/20. FO Sentralt lager en oppskrift på hvordan dette vedtaket skal se ut.

Dersom det ekstraordinære årsmøtet avholdes før landsmøtet må alle disse vedtakene som sagt fattes med en forutsetning om at landsmøtet vedtar sammenslåing av fylkesavdelingene. Hvis så ikke skjer vil vedtakene ikke tre i kraft.

Etter vedtektene skal representantene til landsstyret (som skal velges på landsmøtet 2019) nomineres av representantskapet i fylkesavdelingen. Det er ingenting i veien for at dette foregår på «normal» måte også for de avdelingene som skal slå seg sammen. Dersom den nye organisasjonsmodellen blir vedtatt betyr det bare at den sentrale valgkomiteen på landsmøtet har flere mulige kandidater å velge blant.

Hvis det er praktisk mulig er det en fordel om representantskapene/de ekstraordinære årsmøtene avholdes på samme sted, slik at er mulig med konsultasjoner dersom årsmøtene skulle ønske å justere styrenes innstillinger.

**SKRITT 5: FOs landsmøte 20. - 24. november 2019**

FOs landsmøte vil behandle forslaget til ny organisasjonsstruktur og eventuelt fatte endelig vedtak om sammenslåinger. Vedtakene herfra vil også gi føringer til arbeidet i de felles valgkomiteene (som for eksempel valg av organisasjons/tariff-tillitsvalgt med fullt frikjøp). Eventuelle andre vedtektsendringer fra landsmøte kan også ha betydning for de kommende årsmøtene i avdelingene.

**SKRITT 6: Interim-styret og valgkomiteen trer i funksjon**

Umiddelbart etter landsmøtet bør Interim-styret tre i funksjon og forberede normal drift av avdelingen fra 1. januar 2020. Med hjelp fra forbundskontoret må det sørges for de nødvendige praktiske grepene for at den nye avdelingen er økonomisk operasjonell fra 1. januar 2020 (Orgnummer, Brønnøysund, bankkonto, fullmakter etc). En annen viktig oppgave blir å forberede (stiftelses)årsmøtet som skal holdes innen utgangen av mars 2020.

Den felles valgkomiteen må også tre i funksjon.

**SKRITT 7: Stiftelsesårsmøte i den nye fylkesavdelingen**

Stiftelsesårsmøtet sammensettes slik man er blitt enige om, og følger den normale dagsorden gitt av vedtektene. Det er ikke noe problem at årsmøtet i den «nye» avdelingen behandler beretninger og regnskap for de «gamle» avdelingene.

**OPPSUMMERT**

|  |  |
| --- | --- |
| Felles styremøteSnarest | Avholde ett felles styremøte. Sette ned en Ad-hoc gruppe.Diskutere forskjeller. Sammenligne årshjul. Sammenligne budsjetter. Gi eventuelle føringer til Ad-hoc gruppa |
| Ad hoc gruppeVåren/sommeren 2019 | Forberede nødvendige vedtak til ekstraordinært årsmøte. * Avklaring av antall kontorer
* Avklaring av antall frikjøp
* Overordna budsjettføringer (antall repskapsmøter mm)
* Forslag til hvordan årsmøtet 2020 skal settes sammen
* Forslag til sammensetning av representantskap for den nye avdelingen
* Forslag til utvalgsstruktur for den nye avdelingen
* Forslag til styresammensetning/AU
* Eventuelle føringer til valgkomiteen
 |
| Styremøter i hver avdelingAugust 2019 | Fatte vedtak om ekstraordinære årsmøter (minst tre ukers varsel)Innstille på forslagene fra Ad-hoc-gruppa til de ekstraordinære årsmøtene |
| Ekstraordinære årsmøterHøst 2019 - eventuelt desember 2019 | * Fatte vedtak på forslagene fra Ad-hoc-gruppa
* Velge representantene til stiftelsesårsmøtet
* Velge representanter til felles valgkomite (en fra hver seksjon?)
* Velge representanter til interimstyre (fylkesleder, fylkessekretær?)
* Overføre fullmaktene til den nye fylkesavdelingen

Dersom dette møtet avholdes før landsmøtet, fattes alle vedtak med forutsetning om at landsmøtet vedtar ny organisasjonsstruktur.  |
|  Landsmøte 20. - 24. november 2019 | Fatte vedtak om ny organisasjonsmodellTilpasse vedtekteneVelge representanter til nytt landsstyre |
| InterimstyreDesember 2019 | Med hjelp fra forbundskontoret, sørge for praktisk oppfølging slik at ny avdeling er økonomisk operativ fra 1. januar 2020.Forberede årsmøtet 2020.Sikre normal drift fra 1.1.2020 til årsmøtet |
| Felles valgkomiteDesember 2019 | Forberede valg på nytt styre og eventuelle utvalg til årsmøtet 2020 |
| StiftelsesårsmøterInnen utgangen av mars 2020 | Årsmøte i følge vedtektene.  |